
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 84/2011 privind reglementarea unor măsuri financiar – fiscale şi de plată a unor contribuţii la organisme internaţionale, cu care comisia noastră a fost sesizată în fond cu adresa Biroului Permanent nr.  PLx. 668 din 28 noiembrie 2011.
	PREŞEDINTE,

Maria Eugenia BARNA 

RAPORT

asupra proiectului de Lege pentru aprobarea Ordonanţei de urgenţă a Guvernului nr. 84/2011 privind reglementarea unor măsuri financiar – fiscale şi de plată a unor contribuţii la organisme internaţionale
Cu adresa nr. PLx.668 din 28 noiembrie 2011, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgență,  pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 84/2011 privind reglementarea unor măsuri financiar – fiscale şi de plată a unor contribuţii la organisme internaţionale.
La întocmirea raportului s-a avut în vedere avizul favorabil al Consiliului Legislativ. 
Prezentul proiect de Lege are ca obiect de reglementare reducerea arieratelor către bugetul general consolidat prin prevederea unor modalităţi speciale pentru stingerea obligaţiilor fiscale ale unor operatori economici prin derularea la plată a unor bunuri şi a unor acţiuni aparţinând Companiei Naţionale a Huilei, Companiei Naţionale de Căi Ferate CFR şi Societăţii Comerciale Termoelectrica Bucureşti.  Ordonanţa de urgenţă mai prevede majorarea la 2.500 euro a contribuţiei anuale a Institutului Naţional de Expertize Criminalistice la Reţeaua Europeană a Institutelor de Ştiinţe Criminalistice şi achitarea contribuţiei de 10.000 dolari la proiectul „Calea ferată trans-europeană”.

Proiectul de Lege face parte din categoria legilor ordinare, potrivit art. 73 din Constituţia României, republicată.
La lucrările comisiei şi-au înregistrat prezenţa un număr de 21 deputaţi din totalul de 33 membri ai comisiei.

Raportul comisiei a fost adoptat cu majoritate de voturi.
Proiectul de Lege a fost adoptat de Senat în şedinţa din data de 21 noiembrie 2011.

Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
In urma dezbaterii proiectului de Lege pentru aprobarea Ordonanţei de urgenţă a Guvernului nr. 84/2011 privind reglementarea unor măsuri financiar – fiscale şi de plată a unor contribuţii la organisme internaţionale , în şedinţa din data de 20 decembrie 2011, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Maria Eugenia BARNA
	SECRETAR,

Nicolae BUD


Consilier parlamentar

Vasilica Popa       

